Caravana "Sănătatea vine la tine", care se organizează pentru al treilea an de către Alianța Pacienților Cronici din România (APCR) în parteneriat cu mai multe firme, ajunge în perioada martie – iunie în șase județe ale țării, în localități în care cetățenii au acces redus la serviciile medicale.
Caravana va poposi, în perioada 30 martie - 2 iunie, în localitățile: Beștepe - Tulcea, Vârtoapele și Scurtu Mare - Teleorman, Prundu și Greaca - Giurgiu, Alunu - Vâlcea, Mozăceni – Argeș și Tulnici – Vrancea, estimându-se că peste 1.000 pacienți vor avea astfel acces la servicii medicale la care altfel nu pot ajunge. Caravana va sosi în fiecare localitate timp de trei zile, în două etape distincte: prima etapă va fi dedicată recoltării de sânge, iar în weekendul următor, pacienții care participă la caravană vor fi consultați de medici specialiști.
Investigațiile, disponibile în mod gratuit, includ o gamă largă de servicii medicale: consultație cardiologică (inclusiv EKG, evaluarea scorului cardiac, măsurarea tensiunii și a pulsului), consultație diabetologică (care include testarea glicemiei instant, testul Michigan, măsurarea circumferinței abdominale, procentul de grăsime, calculul indicelui de masă corporală), analizele de sânge (cum ar fi profilul lipidic, nivelul total al colesterolului, Ldl, HDL, trigliceridele, glucoza serică, hemoglobina glicozilată și hemograma) și teste pentru hepatitele B și C.
"În mediul rural, mulți oameni nu au un medic de familie în apropiere iar costurile transportului până la cel mai apropiat spital pot fi descurajatoare. Asta înseamnă că pentru acești oameni prevenția nu este o opțiune, iar vizitele la medic sunt rare și adesea întârzie până când problemele de sănătate devin grave. Este important de menționat că cei care beneficiază de investigații medicale gratuite la caravana mobilă ar plăti sume considerabile, de până la 1.300 de RON, pentru aceleași servicii la o clinică privată", spune Cezar Irimia, președintele APCR.
Pacienți care se tratează cu medicamente văzute în reclamele de la televizor
România are a doua cea mai crescută rată a mortalității din cauze tratabile (cauze de deces care pot fi evitate în principal prin intervenții medicale oportune și eficiente, inclusiv prevenirea secundară și tratamentul), spun reprezentanții APCR, citând raportul "Health at a Glance: Europe 2023". Dacă asta spun studiile, realitatea din teren înspăimântă și mai mult. Un medic participant la ediția din 2023 a caravanei "Sănătatea vine la tine" dezvăluia că a descoperit pe perioada cât a consultat gratuit în cadrul caravanei situații care par de necrezut. Acolo unde oamenii nu au acces la servicii medicale nici măcar atunci când se îmbolnăvesc, pentru că nu se mai pune problema de prevenție, același tratament este urmat ani la rând, fără o reevaluare. Mai mult, sunt vârstnici care apelează la aceleași medicamente, indiferent ce-i doare, iar aceste medicamente sunt cele văzute în reclamele de la TV.
"Sunt convinsă că medicii de familie sunt depășiți de numărul foarte mare de pacienți. Am constatat că mulți pacienți se tratau singuri, în funcție de ce reclame vedeau la televizor. Și erau pacienți care aveau tratament cu antiinflamatoare, pe care le luau zilnic, de un an-doi. Erau cu insuficiență renală, pentru că aceste medicamente nu se iau la nesfârșit. Câțiva erau vecini și toți luau același tratament. Ne-au spus că nu de la medic îl au, îl luau ei. Durerile de picioare, de cap, de orice, le tratau așa", dezvăluia medicul Anca Roman, pentru "Adevărul".
Medicul a fost de asemenea impresionat de bucuria pacienților de a căror sănătate s-a arătat cineva interesat, dar și descumpănit de faptul că după plecarea caravanei puțini dintre pacienții care au primit un diagnostic greu, cum este diabetul, de exemplu, vor apela în continuare la specialiști și vor căuta să-și țină boala sub control.
Statisticile unui dezastru național
Asociația Pacienților Cronici din România a prezentat, cu ocazia anunțului privind reluarea caravanei "Sănătatea vine la tine", și câteva date îngrijorătoare despre diabet și bolile cardiovasculare, desprinse din studiile realizate de instituțiile de specialitate. În România speranța de viață este printre cele mai scăzute din UE, cu peste 5 ani mai mică decât în țările care deja au "adoptat", în ultimele decenii, milioane de români, iar veștile rele nu se opresc aici:
• Peste o treime din decesele din România în 2018 au avut drept cauză bolile cardiovasculare;
• Peste 1,5 milioane de români se tratează în cadrul Programului de Diabet Zaharat, dar se estimează cu încă un milion sunt nediagnosticați;
• România are cea mai mare rată a mortalității din cauze tratabile (printre care boala cardiacă ischemică) din U.E.;
• Prevalența diabetului zaharat a fost în 2019 cu 41% mai mare comparativ cu 2012;
• Speranța de viață în România este în continuare printre cele mai scăzute din EU (74.2 ani vs. 80.6);
• România este pe penultimul loc în UE din punct de vedere al cheltuielilor cu sistemul de sănătate;
• Accesul românilor din anumite zone la servicii de sănătate de bază este, în continuare, dificil din cauze economice sau care țin de suprasolicitarea unităților sanitare de stat;
• Rata de creștere a obezității în România la copii până în 2035 este estimată la 2,1%/an la adulți și de 5,6%/an la copii, respectiv ridicată și foarte ridicată.